KTC บวก 3% ลุ้นโชว์กำไรไตรมาส 3/61 แตะ 1.37 พันลบ. หลังตั้งสำรองลดฮวบ
KTC บวก 3% ลุ้นพรุ่งนี้โชว์กำไรไตรมาส 3/61 แตะ 1.37 พันลบ. หลังตั้งสำรองลดฮวบ ฟากโบรกฯปรับคำแนะนำ "ซื้อ" ชูเป้า 42 บ. ล่าสุด ณ เวลา 10.33 น. อยู่ที่ระดับ 34.75 บาท บวก 1 บาท หรือ 2.96% สูงสุดที่ระดับ 35 บาท ต่ำสุดที่ระดับ 34.50 บาท มูลค่าการซื้อขาย 119.99 ล้านบาท
10 ต.ค. 2561

ผู้สื่อข่าวรายงานว่า ราคาหุ้น บริษัท บัตรกรุงไทย จำกัด (มหาชน) จำกัด (มหาชน) หรือ KTC ณ เวลา 10.33 น. อยู่ที่ระดับ 34.75 บาท บวก 1 บาท หรือ 2.96% สูงสุดที่ระดับ 35 บาท ต่ำสุดที่ระดับ 34.50 บาท มูลค่าการซื้อขาย 119.99 ล้านบาท

โดยราคาหุ้น KTC ปรับตัวขึ้นแรงวันนี้ หลังมีการรายงานข่าว KTC จะประกาศผลประกอบการไตรมาส 3 ในวันที่ 11 ต.ค.นี้ ที่ระดับ 1.37 พันล้านบาท เพิ่มขึ้น 61.4% เทียบกับปีก่อน และเพิ่มขึ้น 4.5% เทียบกับไตรมาส 2 หนุนโดยรายได้จากการดำเนินงานที่แข็งแกร่งและระดับการตั้งสำรองฯ ที่ลดลง โดยคาดพอร์ตสินเชื่อบริษัทจะเร่งตัว 5.0% จากไตรมาส 2 และ 10.1% จากปีก่อน หนุนโดยทั้งพอร์ตบัตรเครดิตและสินเชื่อส่วนบุคคล
นอกจากนี้ปรับประมาณการกำไรสุทธิปี 2561/2562 ขึ้น ด้วยระดับการตั้งสำรองฯ ของ KTC ที่มากกว่าเพียงพอ และ NPL ratio ที่ค่อนข้างต่ำ ทำให้คาดว่าบริษัทจะลดการตั้งสำรองฯ นับจากนี้ พร้อมทั้งปรับลดอัตราส่วนค่าใช้จ่ายต่อรายได้รวม (Cost-to-income ratio) ปีนี้ลงเป็น 38.3% จากเดิม 39.2% เพื่อสะท้อนค่าใช้จ่ายทางการตลาดที่ลดลง อันเป็นผลจากการลดลงของการจัดหาบัตรใหม่ในช่วงครึ่งปีแรก 2561
สำหรับไตรมาสสุดท้ายของปี คาดกำไรสุทธิจะเร่งตัวสูงขึ้นอีก เป็นไปตามช่วงไฮซีซั่นของการจับจ่ายใช้สอย โดยรวมแล้ว ปรับประมาณการกำไรสุทธิปี 2561 และปี 2562 ขึ้น 6% และ 9% อยู่ที่ 5.2 พันล้านบาท (+57.5% เทียบกับปีก่อน) และ 5.7 พันล้านบาท (+10.0% เทียบกับปีก่อน) ตามลำดับ
โดยปรับคำแนะนำขึ้นเป็น “ซื้อ” จาก “ถือ” และปรับไปใช้ราคาเป้าหมายปี 2562 ที่ 42 บาท คำนวณจาก prospective P/BV ที่ 5.4 เท่า (Gordon Growth Model) ชื่นชอบ KTC จากผลการดำเนินงานบริษัทที่เติบโตอย่างแข็งแกร่งและสม่ำเสมอ รวมถึงคุณภาพสินทรัพย์ที่แข็งแกร่งมาก ขณะที่บริษัทยังมีอัพไซด์เพิ่มเติมจากการเจาะเข้าทำธุรกิจนาโนไฟแนนซ์และพิโกไฟแนนซ์ในอนาคตอีกด้วย